DECRETO 164/2006, do 14 de setembro, polo que se aproba a constitución do Consorcio contra Incendios e Salvamento das Comarcas do Baixo Miño, do Condado e da Louriña, e os seus estatutos.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 27/09/2006

A necesidade de dar unha resposta eficaz do servizo contra incendios e salvamento fai necesaria unha organización axeitada deste en todo o territorio galego. Con este obxectivo a Xunta de Galicia, no seu día, elaborou o Plan Galego de Dotación de Parques contra Incendios Urbanos, baseado en criterios de racionalidade técnica e económica, que permitirase dotar a comunidade autónoma dun servizo integrado de extinción de incendios, garantindo este servizo en toda Galicia, baixo condicións aceptables, en función do risco e da dificultade técnica da extinción de incendios.
En consecuencia, o Consello da Xunta de Galicia, na súa reunión do vinte e nove de decembro do ano dous mil catro, acordou participar no Consorcio contra incendios e Salvamento da Comarca do Condado-Baixo Miño, segundo o disposto no artigo 196.3º da Lei 5/1997, do 22 de xullo, de Administración local de Galicia.
O procedemento para a constitución do consorcio e para a elaboración dos seus estatutos cumpriu as normas establecidas nos artigos 150 e seguintes da
Lei 5/1997, do 22 de xullo, de Administración local de Galicia.
Polo exposto, e en aplicación do artigo 196 da Lei 5/1997, por proposta do conselleiro de Presidencia, Administracións Públicas e Xustiza e logo de deliberación do Consello da Xunta de Galicia, na súa reunión do catorce de setembro de dous mil seis,
DISPOÑO:
Artigo único.- Apróbase a constitución do Consorcio contra Incendios e Salvamento das Comarcas do Baixo Miño, do Condado e da Louriña.
Apróbanse os estatutos do Consorcio contra Incendios e Salvamento das Comarcas do Baixo Miño, do Condado e da Louriña, cuxo texto é o que figura no anexo deste decreto.
Disposición derradeira
Este decreto entrará en vigor ao día seguinte ao da súa publicación no Diario Oficial de Galicia.
Santiago de Compostela, 14 de setembro de 2006.
Emilio Pérez Touriño
Presidnete
José Luis Méndez Romeu
Conselleiro de Presidencia, Administracións Públicas e Xustiza
ANEXO
Estatutos do Consorcio contra Incendios e de Salvamento das Comarcas do Baixo Miño, do Condado e da Louriña
As administracións públicas teñen encomendada a prestación dunha serie de servizos aos seus cidadáns. Para mellorar a calidade destes servizos é necesario o establecemento de novas formas asociativas das administracións afectadas que fagan posible a aplicación dos principios de economía e eficacia.
Neste senso a Comunidade Autónoma de Galicia ten asumidas competencias sobre as materias de prevención e extinción de incendios e de protección civil. Unha organización axeitada permitirá unha resposta eficaz ante calquera circunstancia que poida supoñer un perigo para a vida e bens das persoas, así como a optimización e racionalización dos medios e recursos dispoñibles.
O Decreto 211/2005, do 3 de agosto, establece a estrutura orgánica da Xunta de Galicia, creando, para estes efectos, a Consellería de Presidencia, Administracións Públicas e Xustiza; así mesmo, o Decreto 232/2005, do 11 de agosto, e o Decreto 578/2005, do 29 de decembro, que fixa a estrutura orgánica da referida consellería adscriben a Dirección Xeral de Protección Civil, coas súas respectivas competencias á dita consellería, asumindo deste xeito as competencias, de planificación e coordinación dos plans e programas dos servizos contra incendios
e salvamento locais, de acordo coa normativa en vigor.
De acordo co disposto no artigo 26 c) da Lei 7/1985, reguladora das bases do réxime local, correspóndelles aos municipios, por si ou asociados, a prestación, entre outros, dos servizos seguintes: nos municipios con poboación superior a 20.000 habitantes, servizos de protección civil, prevención e extinción de incendios.
As deputacións provinciais teñen atribuídas pola súa parte a competencia de cooperación e asistencia aos concellos, garantindo a prestación integral e adecuada dos servizos que estes teñen encomendados pola lei.
A Deputación Provincial de Pontevedra, en virtude das competencias que lle son propias e ao abeiro do disposto no artigo 30.6º d) e h) do Real decreto lexislativo 781/1986, do 18 de abril, texto refundido das disposicións legais vixentes en materia de réxime local, xestionou varias actuacións en materia de colaboración cos concellos en materia de extinción e prevención de incendios.
A Lei 7/1985, reguladora de bases de réxime local, establece no seu artigo 87 que: «As entidades locais poden constituír consorcios con outras administracións públicas para fins de interese común ou con entidades privadas sen ánimo de lucro que persigan fins de interese público, concorrentes coas administracións públicas».
A Lei 5/1997, de Administración local de Galicia, establece a consideración das provincias como entidades locais territoriais. De acordo co artigo 149, as entidades locais galegas poderán, con carácter voluntario, constituír consorcios locais entre si, ou con outras administracións públicas para fins de interese común.
Doutra banda, tamén se debe ter en conta a Decisión do Consello da Unión Europea do 29 de xullo de 1991, pola que se crea o número único (112) para as chamadas de urxencia, e o acordo do Goberno da Xunta de Galicia, de setembro de 1997, para a prestación do servizo público de atención de urxencias en Galicia a través do número telefónico 112. Neste número deberán quedar integrados os servizos contra incendios e salvamento dos centros asociados, entre eles.
De acordo coas consideracións precedentes, as administracións participantes xustifican a concepción e a adopción da fórmula do consorcio como a organización idónea para facilitar a súa coordinación e leal cooperación e, en consecuencia, deciden constituír o consorcio que se rexerá polos presentes estatutos:
Capítulo I
Disposicións xerais
Artigo 1º.-Entidades asociadas.
Ao abeiro do establecido na Lei 5/1997, do 22 de xullo, de Administración local de Galicia, arti
gos 149 e seguintes, así como nas demais lexislación vixente, constitúese o Consorcio contra Incendios e Salvamento das Comarcas do Baixo Miño, do Condado e da Louriña, integrado pola Xunta de Galicia, a Deputación Provincial de Pontevedra e os concellos de Mondariz, Mondariz-Balneario, Mos, As Neves, O Porriño, O Rosal, Salceda de Caselas, Salvaterra de Miño, Tomiño e Tui.
Artigo 2º.-Constitución do consorcio.
Para a constitución do consorcio requírese o acordo previo correspondente e a aprobación definitiva dos seus estatutos por parte dos plenos da Deputación Provincial de Pontevedra e dos concellos que o integren, así como o acordo do Consello da Xunta de Galicia.
Unha vez producidos estes acordos, mediante decreto da Xunta de Galicia publicarase o texto íntegro dos estatutos no Diario Oficial de Galicia.
Unha vez publicados os estatutos, convocanrase a todos os representantes das entidades que o integran co gallo de elixir os órganos reitores e iniciar o seu funcionamento.
Artigo 3º.-Carácter.
O consorcio constitúese voluntariamente e por un período de tempo indefinido. Ten carácter administrativo e personalidade xurídica propia e independente das entidades que o integran, así como capacidade xurídica para o cumprimento dos fins estatutarios. O consorcio contará con patrimonio propio e desenvolverá a súa actividade conforme un orzamento independente.
Artigo 4º.-Sede.
1. O consorcio, coa denominación de Consorcio contra Incendios e Salvamento das Comarcas do Baixo Miño, do Condado e da Louriña, terá a súa sede no parque contra incendios e de salvamento do Porriño.
2. Por acordo do Pleno do consorcio, poderá modificarse o domicilio fixado no punto anterior ou celebrarse reunións en lugar distinto ao do seu domicilio.
Artigo 5º.-Obxecto.
Constitúe o obxecto do consorcio a prestación, xa sexa directamente ou ben mediante algunha das fórmulas previstas na lexislación de réxime local, do servizo contra incendios e de salvamento.
Este obxecto levarase a cabo cos propios medios do consorcio, e mediante a colaboración cos servizos municipais con equipamento contra incendios, os de protección civil, ou con outros colectivos con fins semellantes, así como os daquelas entidades públicas que se poidan crear no ámbito de actuación do consorcio.
Artigo 6º.-Ámbito.
1. O ámbito de actuación do consorcio estenderase aos concellos sinalados no anexo I.
2. Así mesmo, actuará fóra do ámbito que lle é propio, nos casos de sinistro, calamidade, catástrofe e grave perigo, cando fose requirido para iso, sempre que o demanden os órganos competentes e o autorice o presidente do consorcio.
3. O consorcio asume o exercicio das competencias das entidades consorciadas cando a lexislación vixente obrigue a estas ao cumprimento dos fins expresados no artigo anterior.
4. Formará parte da rede de emerxencias do Servizo 112-SOS-GALICIA, de acordo co protocolo de actuación que se establecerá para o efecto.
Artigo 7º.-Réxime xurídico.
Sen prexuízo do establecido nestes estatutos, entenderase tamén de aplicación, cando así proceda, o disposto tanto na normativa básica de réxime local, como na Lei de Administración local de Galicia, e demais normativa que, se é o caso se dite en desenvolvemento dela.
Capítulo II
Órganos de goberno
Artigo 8º.-Órganos.
Os órganos de goberno e de xestión do consorcio son os seguintes:
* Pleno
* Presidente
* Vicepresidente
Artigo 9º.-Pleno.
O Pleno do consorcio, máximo órgano colexiado deste, estará integrado por:
-Un representante da Deputación Provincial de Pontevedra, designado por esa institución, que poderá ser substituído por un suplente designado pola mesma institución.
-Un representante da Xunta de Galicia designado pola consellería con competencias en materia de Administración local, que poderá ser substituído por un suplente, designado pola mesma institución.
-Un representante de cada un dos concellos consorciados, elixidos polo Pleno do concello, que poderá ser substituído por un suplente designado asímesmo, de entre os membros que compoñen a Corporación local.
Para o efecto de manter unha composición paritaria deste órgano de goberno, os representantes da Xunta de Galicia e da deputación provincial, disporán, cada un deles, do mesmo número de votos que a totalidade dos representantes das restantes entidades locais que forman parte deste Pleno.
Os representantes das distintas administracións consorciadas renovaranse cada vez que se renoven os cargos das administracións consorciadas como consecuencia da celebración de eleccións ou outros cambios que se produzan nelas e que así o fixese necesario.
-Con voz, pero sen voto, asistirán:
* O funcionario ou funcionarios que desempeñen as funcións de secretario e interventor do consorcio.
* O xerente do consorcio.
Artigo 10º.-Presidente e vicepresidente.
O presidente do consorcio será elixido polo Pleno do consorcio por maioría absoluta do número legal dos membros do consorcio. De igual xeito, será elixido o vicepresidente.
Os cargos de presidente e vicepresidente renovaranse cada vez que se renoven os cargos das administracións consorciadas como consecuencia da celebración de eleccións ou outros cambios que se produzan nestas e que así o fixese necesario. Para tal efecto, o Pleno do consorcio deberá celebrar sesión dentro do mes seguinte ao da sesión constitutiva das corporacións consorciadas.
O presidente exercerá as competencias que se lle atribúen nos presentes estatutos.
O vicepresidente substituirá o presidente nos casos de ausencia, vacante ou enfermidade e nos demais que regulamentariamente proceda. Exercerá as mesmas competencias que o presidente durante o tempo que dure a substitución.
Artigo 11º.-Cesamento dos representantes.
Os membros do Pleno poderán cesar por acordo do mesmo órgano que os nomease, ou pola perda da condición de membro da institución que representen.
Artigo 12º.-Atribucións do pleno.
As atribucións do Pleno serán as seguintes:
1. A organización do consorcio.
2. Iniciativa e aprobación da integración e separación de entidades no consorcio.
3. A aprobación das ordenanzas.
4. A aprobación e modificación dos orzamentos, a disposición de gastos dentro dos límites da súa competencia e a aprobación das contas; todo iso de acordo co disposto na Lei reguladora das facendas locais.
5. Aprobación do programa anual de actividades.
6. Aprobación da memoria anual de actividades xunto co seu seguimento control e valoración.
7. Aprobación de convenios, concertos e acordos de cooperación, colaboración ou calquera outros que se establezan coas administracións públicas ou entidades privadas.
8. Adquisicións de bens e dereitos, a transacción sobre eles, e a concesión de quitación e espera, agás que as competencias estean atribuídas expresamente por lei a outros órganos.
9. Control e fiscalización dos órganos de goberno.
10. A aprobación do cadro de persoal, a fixación das súas retribucións, a relación dos postos de traballo, e o número e réxime do persoal eventual.
11. Facer delegacións de competencias nos órganos de goberno do consorcio que considere oportunos, a este respecto aplicarase o disposto pola normativa de réxime local respecto das competencias susceptibles de delegación.
12. A administración do patrimonio.
13. A alteración da cualificación xurídica dos bens de dominio público.
14. O exercicio de accións xudiciais e administrativas e a defensa do consorcio no referente a competencia plenaria.
15. A concertación das operacións de crédito nas cales a súa contía acumulada no exercicio económico exceda do 10 por 100 dos recursos ordinarios agás as de tesouraría, que lle corresponderán cando o importe acumulado das operacións vivas en cada momento supere o 15 por 100 dos ingresos correntes liquidados no exercicio anterior, todo iso de conformidade co disposto na Lei reguladora de facendas locais.
16. As contratacións e concesións de todo tipo, cando o seu importe supere o 10 por 100 dos recursos ordinarios do orzamento, e, en todo caso, os 6.010.121,04 A así como os contratos e concesións plurianuais cando a súa duración sexa maior de catro anos en todo caso, e os plurianuais de duración menor cando o seu importe acumulado supere a porcentaxe indicada, referido aos recursos ordinarios do orzamento do primeiro exercicio, e en todo caso, cando sexa maior á contía sinalada nesta letra.
17. A aprobación dos proxectos de obra e de servizos cando sexa competente para a súa contratación ou concesión e cando aínda non estean previstos nos orzamentos.
18. Aprobación de pregos de cláusulas administrativas e prescricións técnicas para a execución de proxectos de obras, servizos e subministracións que sexan da súa competencia.
19. A adquisición de bens e dereitos cando o seu valor supere o 10 por 100 dos recursos ordinarios do orzamento, así coma os alleamentos patrimoniais nos seguintes supostos:
-Cando se trate de bens inmobles ou de bens mobles, que estean declarados de valor histórico ou artístico e non estean previstas no orzamento.
-Cando estando previstas no orzamento, superen a porcentaxe e a contía que se indican para as adquisicións de bens.
20. Aquelas atribucións que deban corresponder ao Pleno por exixir a súa aprobación unha maioría especial.
21. As demais que expresamente lle atribúan as leis.
Artigo 13º.-Competencias do presidente do consorcio.
Serán funcións propias do presidente as seguintes:
1. Dirixir o goberno e a administración do consorcio.
2. Representar o consorcio.
3. Convocar e presidir as sesión do Pleno e calquera outro órgano do consorcio.
4. Presentar o proxecto de orzamento.
5. Supervisar o funcionamento administrativo e técnico do consorcio, en especial a actuación do xerente como xefe directo del, dando conta ao pleno.
6. Autorizar e ordenar gastos e pagos con cargo aos orzamentos do consorcio, de acordo coa lexislación vixente.
7. Dirixir, inspeccionar e impulsar os servizos e obras nos cales a súa titularidade e o seu exercicio corresponde ao consorcio.
8. Todas as facultades en materia de persoal que non teña atribuídas o Pleno.
9. O desenvolvemento da xestión económica de acordo co orzamento aprobado, dispoñer gastos dentro dos límites da súa competencia, concertar operacións de crédito, excluíndo as contempladas no artigo 177.5º do texto refundido da Lei reguladora das facendas locais aprobada polo Real decreto 2/2004, do 5 de marzo, sempre que aquelas estean previstas no orzamento e o seu importe acumulado dentro de cada exercicio económico non supere o 10 por 100 dos recursos ordinarios, agás os de tesouraría, que lle corresponderán cando o importe acumulado das operacións vivas en cada momento non supere o 15 por 100 dos ingresos correntes liquidados no exercicio anterior, ordenar pagamentos e render contas; todo isto de conformidade co disposto na Lei reguladora das facendas locais.
10. Aprobar a oferta de emprego público de acordo co orzamento e o cadro de persoal aprobados polo Pleno, aprobar as bases das probas para a selección do persoal e para os concursos de provisión de postos de traballo e distribuír as retribucións complementarias que non sexan fixas e periódicas.
11. Desempeñar a xefatura superior de todo o persoal, e acordar o seu nomeamento e sancións, incluída a separación do servizo dos funcionarios do consorcio e o despedimento do persoal laboral, dando conta ao Pleno na primeira sesión que celebre.
12. O exercicio das accións xudiciais e administrativas e a defensa do consorcio nas materias da súa competencia, incluso cando as delegase noutro órgano, e, en caso de ausencia, en materias da competencia do Pleno, e neste último suposto dándolle conta na primeira sesión que celebre para a súa ratificación.
13. Presidir as poxas e adxudicar provisionalmente o remate.
14. As contratacións e concesións de toda clase, cando o seu importe non supere o 10 por 100 dos recursos ordinarios do orzamento; incluídas as de carácter plurianual cando a súa duración non sexa superior a catro anos, sempre que o importe acumulado de todas as súas anualidades non supere nin a porcentaxe indicada, referido aos recursos ordinarios do orzamento do primeiro exercicio, nin a contía sinalada.
15. A aprobación dos proxectos de obras e de servizos cando sexa competente para a súa contratación ou concesión e estean previstos nos orzamentos.
16. A adquisición de bens e dereitos cando o seu valor non supere o 10 por 100 dos recursos ordinarios do orzamento, así coma o alleamento do patrimonio que non supere a porcentaxe e a contía indicados nos seguintes supostos: a de bens inmobles sempre que estea prevista no orzamento; a de bens mobles, agás os declarados de valor histórico ou artístico nos cales o seu alleamento non se atope previsto no orzamento.
17. Ordenar a publicación e execución e facer cumprir os acordos do consorcio.
18. O exercicio daquelas outras atribucións que non estean expresamente atribuídas a outros órganos.
19. Render contas das operacións levadas a cabo en cada exercicio económico.
20. As demais que expresamente veñan atribuídas na normativa legal aplicable, aos presidentes de entidades locais, e aqueloutras que a normativa asigne ás entidades locais sen atribuílas a ningún outro órgano.
O presidente pode delegar o exercicio das súas atribucións, agás a de convocar e presidir as sesións do Pleno, concertar operacións de crédito, a xefatura superior de todo o persoal, a separación do servizo dos funcionarios e o despedimento do persoal laboral, e as enunciadas nos puntos 1 e 12 do número anterior.
Artigo 14º.-Xerente.
1. A Xerencia é o órgano administrativo ao que corresponde realizar a xestión ordinaria dos asuntos de competencia do consorcio, baixo a inmediata dirección e dependencia do presidente. O xerente terá a consideración de persoal eventual de acordo co establecido no artigo 104 da Lei 7/1985, de bases de réxime local, e demais normativa da función pública.
2. Serán funcións do xerente.
1. Impulsar e coordinar, baixo a inmediata dirección e dependencia do presidente do consorcio, o exercicio das competencias que para tal fin lle veñen atribuídas aos órganos de goberno do consorcio.
2. En caso de que o servizo se prestase baixo a modalidade de xestión indirecta, exercer o labor de seguimento e control da prestación do servizo obxecto do consorcio, a fin de constatar o cumprimento
das cláusulas que para tal efecto se establezan no contrato subscrito no seu día entre o consorcio e a concesionaria do servizo. Para tal efecto, elevarán periodicamente informes de seguimento ao presidente e Pleno do consorcio, os cales en exercicio das súas competencias, acordarán o que proceda en cada caso. Do mesmo xeito, correspóndenlle ao xerente as funcións de coordinación e contacto permanente entre os órganos de goberno e a empresa concesionaria, ditando, cando for necesario, as instrucións e demais directrices que a tal efecto foran pertinentes para garantir en todo momento o exercicio de autoridade do consorcio.
3. Elaborar e presentar, en colaboración cos servizos económico-administrativos do consorcio, ao seu Pleno, o anteproxecto de orzamento, así como propoñer, previa consulta coa concesionaria do servizo, o plan de adecuación e necesidades do consorcio.
4. Propoñer e impulsar, en colaboración cos servizos económico-administrativos, os expedientes de adquisición de material e obras de mellora e mantemento do servizo.
5. Asistir o presidente na preparación da orde do día das sesións do Pleno do consorcio, ao que asistirá con voz pero sen voto.
6. Elaborar as estatísticas das actividades realizadas, así como propoñer, deseñar e impulsar todas aquelas accións encamiñadas á difusión e coñecemento pola poboación dos servizos que presta o consorcio, así como coordinar baixo a dependencia directa do presidente, as relacións que se establezan, tanto coas administracións consorciadas, como, en xeral, con todas as institucións, administracións e entidades que poidan ter incidencia no desenvolvemento do parque.
7. Servir de coordinador e impulsor das relacións e iniciativas conxuntas que se establezan entre o consorcio e os concellos, administracións e institucións dependentes del, cun especial fincapé nas funcións que se refiran á coordinación cos diferentes servizos de emerxencias e salvamento que existan nos concellos que forman parte do consorcio.
8. Aquelas outras que lle encomenden os órganos de goberno do consorcio, en desenvolvemento do previsto nos estatutos do consorcio e do clausurado deste contrato.
9. Asistir ás sesións do Pleno con voz e sen voto.
Artigo 15º.-Funcións reservadas a funcionarios de Administración local con habilitación de carácter nacional.
No cadro de persoal e na relación de postos de traballo do consorcio fixaranse as prazas e postos necesarios para o exercicio das funcións reservadas a habilitados de carácter nacional, que serán exercidas do seguinte xeito:
a) A través de funcionario ou funcionarios con habilitación nacional, de acordo co sistema de pro
visión previsto no Real decreto 1732/1994, do 29 de xullo, sobre provisión de postos de traballo reservados a funcionarios da Administración local con habilitación de carácter nacional.
b) A través do servizo de asistencia da deputación, de acordo co establecido no artigo 5 do devandito texto regulamentario.
As funcións que desempeñarán son:
a) Asistir ás reunións do Pleno, convocando os compoñentes, por orde do seu presidente, e notificando a orde do día.
b) Formalizar e cumprir os acordos adoptados nas sesións, así como levantar acta deles.
c) Asesorar e asistir xuridicamente os órganos de goberno do consorcio.
d) Calquera outra que lle veña atribuída polo ordenamento xurídico.
Capítulo III
Réxime funcional
Artigo 16º.-Sesións e convocatoria.
1. O Pleno reunirase en sesión ordinaria como mínimo unha vez ao trimestre, requirindo para a súa válida constitución a asistencia dun terzo do número legal de membros. Para que o presidente poida considerar validamente constituído o órgano deberá estar presente o representante da Xunta e o representante da deputación provincial. Este quórum deberase manter durante toda a sesión. En todo caso, requírese a asistencia do presidente e do secretario ou a daqueles que legalmente os substitúan.
2. O presidente convocará as sesións cunha antelación mínima de dous días hábiles e remitirá a orde do día xunto coa acta da sesión anterior a cada un dos membros do Pleno.
3. Se en primeira convocatoria non existise o quórum necesario, entenderase convocada a sesión automaticamente para o mesmo día unha hora máis tarde.
4. Poderá celebrarse sesión extraordinaria a pedimento do presidente cando o considere oportuno ou a petición dun terzo dos membros do Pleno.
5. O presidente poderá convocar sesións extraordinarias con carácter urxente. Nas ditas convocatorias non se exixirá a antelación mínima de dous días á que se refire o punto 2 deste artigo. Nas sesións extraordinarias urxentes, o Pleno deberá pronunciarse previamente sobre a urxencia da sesión. De non apreciarse a dita urxencia por maioría simple, levantarase acto seguido a sesión.
6. A pedimento da Xunta de Galicia, da Deputación Provincial de Pontevedra ou do conxunto dos concellos que forman parte do Pleno do consorcio, poderán ser convocados con voz, pero sen voto e coa única finalidade de obter información e asesoramento para casos concretos, os responsables técnicos e membros de administración ou de entidades públicas ou privadas que se coiden oportunas.
Artigo 17º.-Persoal.
1. O persoal ao servizo do consorcio estará integrado por:
a) Xerente.
b) O persoal de prevención e extinción de incendios e salvamento, sen prexuízo de que se opte pola prestación do servizo baixo o réxime de xestión indirecta.
c) O persoal que, de conformidade co artigo 15º, atenda as funcións reservadas a funcionarios de Administración local con habilitación de carácter nacional.
d) Calquera outro persoal que se estableza, e sexa necesario, de conformidade co previsto na lexislación vixente.
2. As funcións deste persoal serán as que determinan as normas de réxime interior do consorcio; en todo caso o persoal previsto no punto c), realizará as funcións previstas no artigo 15 destes estatutos.
Capítulo IV
Do réxime económico e financeiro
Artigo 18º.-Recursos do consorcio.
Para o cumprimento dos seus fins o consorcio disporá do seu propio orzamento, que estará integrado polos seguintes recursos:
a) As achega dos entes asociados.
b) As subvencións e outros ingresos de dereito público.
c) As taxas, contribucións especiais e prezos públicos fixados de acordo coa lei.
d) Ingresos de dereito privado e os bens adquiridos polo consorcio que se integran no seu patrimonio.
e) O produto de operacións de crédito.
f) Calquera outro recurso que puidese serlle atribuído de acordo coa lexislación vixente.
Artigo 19º.-Contribucións ao consorcio.
As achegas dos entes consorciados para o sufragamento dos gastos do parque, efectuaranse da maneira seguinte:
a) Gastos de construción e equipamento:
* Xunta de Galicia: 40% dos gastos totais de construción e equipamento.
* Deputación Provincial de Pontevedra: 40% dos gastos totais de construción e equipamento.
* Concellos consorciados: 20% dos gastos totais de construción e equipamento, de acordo coas ratios de participación que se sinalan no anexo I destes estatutos.
-As cantidades que serán achegadas polas administracións por este concepto veranse diminuídas en función das achegas que, para este fin, se reciban de fondos europeos.
b) Gastos de funcionamento:
* Xunta de Galicia 50% dos gastos anuais de funcionamento do consorcio.
* Deputación Provincial de Pontevedra: 50% dos gastos anuais de funcionamento do consorcio.
Estas porcentaxes máximas de financiamento dos gastos de funcionamento variarán de xeito automático, no momento que, por acordo da Xunta de Galicia e deputación provincial, de forma conxunta, se acorde que na totalidade dos consorcios contra incendios e de salvamento existentes na provincia de Pontevedra os concellos contribúan aos seus gastos de funcionamento.
No caso sinalado no parágrafo anterior a cantidade que achegará cada concello aos gastos de funcionamento do consorcio determinaranse de acordo coas porcentaxes de distribución que os utilizados á hora de fixar a súa participación nos gastos de construción e equipamento, de acordo cos seguintes ratios globais:
* Xunta de Galicia: 40%.
* Deputación Provincial de Pontevedra: 40%.
* Concellos consorciados: 20.
De producirse estas contribucións dos concellos, estas motivarán a redución proporcional das achegas da Xunta de Galicia e deputación provincial, e entrará en vigor no exercicio orzamentario seguinte ao exercicio en que se acorde a devandita modificación.
Se durante o exercicio económico se producisen ingresos superiores aos previstos inicialmente no orzamento do consorcio, estes excesos serán dedicados, a criterio do Pleno, a actuacións adicionais ás previstas inicialmente, ou ben a minorar as achegas que lle corresponden ás partes consorciadas.
En todo caso poderase acudir aos mecanismos previstos na lexislación vixente para obter a satisfacción das achegas en caso de que, algunha das administracións consorciadas non achegasen en prazo a totalidade das cantidades a que veñen obrigadas por este artigo, e co fin todo isto de facer efectivas estas cantidades: así o consorcio poderá acordar dirixirse á comunidade autónoma e deputación para que procedan a efectuar as retencións con cargo ás transferencias de carácter incondicionado e non finalista que estas poidan ter recoñecidas a favor dos entes locais debedores.
Artigo 20º.-Ingresos das contribucións.
1. Cada ente consorciado obrígase, nos termos previstos no artigo 19º, a consignar no seu orzamento a cantidade suficiente para atender as súas obrigas económicas relativas ao consorcio.
2. As achegas aos gastos de funcionamento do consorcio por parte de cada entidade consorciada realizaranse mediante ingreso na tesouraría deste, na primeira quincena de cada trimestre, incluído aquel en que comece a prestación do servizo, salvo que por acordo do pleno do consorcio se fixase outra periodicidade.
Artigo 21º.-Aprobación do orzamento.
O Pleno aprobará para cada exercicio económico o orzamento constitutivo da expresión cifrada conxunta e sistemática das obrigas que, como máximo, pode recoñecer o consorcio e dos dereitos que prevexan liquidar durante o correspondente exercicio, de conformidade co disposto no Real decreto lei 2/2004, do 5 de marzo.
Capítulo V
Réxime xurídico
Artigo 22º.-Réxime interno.
A actuación do consorcio rexerase polo establecido nestes estatutos e nos regulamentos de organización e réxime interior que se supeditarán ao ordenamento xurídico vixente.
Para o non establecido nas disposicións anteriores aplicarase a lexislación reguladora do réxime das entidades locais.
Artigo 23º.-Lexislación aplicable.
A todas as actuacións do consorcio seralles aplicable a Lei 30/1992, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro; a Lei 7/1985, de bases do réxime local, modificada pola Lei 11/1999, do 21 de abril, e modificada pola Lei 57/2003, do 16 de decembro, e Real decreto lexislativo 781/1986, que aproba o texto refundido das disposicións legais vixentes en materia de réxime local; Real decreto lexislativo 2/2000, do 16 de xuño, polo que se aproba o texto refundido da Lei de contratos das administracións públicas e a Lei 5/1997, do 22 de xullo, de administración local de Galicia, así como calquera outra normativa concordante.
Artigo 24º.-Modificacións, incorporacións e baixas.
As modificacións estatutarias, así como as altas e baixas dos concellos integrantes do consorcio, seguirán o procedemento establecido no artigo 143 da Lei 5/1997.
Nos dous casos, previamente, procederase á liquidación dos compromisos e obrigas, así como as posibles responsabilidades a que houbese lugar.
A separación requirirá os seguintes requisitos:
a) Ser solicitada a separación cun ano de previo aviso.
b) Que sexa tomada razón dela polo Pleno do consorcio.
Poderán adherirse ao consorcio outras administracións públicas ou entes privados sen ánimo de lucro, logo da solicitude e acordo que terá que ser aprobado por todas as entidades consorciadas, fixándose nos estatutos as achegas das entidades consorciadas.
No caso de que unha entidade das que integran o consorcio decida unilateralmente a súa separación, manifestarao cun ano de antelación, sen deixar de cumprir cos compromisos contraídos nese prazo.
Artigo 25º.-Disolución.
1. Para a modificación dos estatutos do consorcio, así como para a súa disolución, seguiranse as mesmas regras e o mesmo procedemento que o establecido pola lexislación estatal básica e polos artigos 143 e 144 da Lei 5/1997, para a modificación dos estatutos ou disolución das mancomunidades dos municipios.
2. No caso de disolución do consorcio practicarase liquidación de todos os seus bens e dereitos, e o resultado positivo ou negativo será atribuído a cada un dos integrantes do consorcio, na mesma proporción que a establecida para a fixación das achegas ao consorcio.
Artigo 26º.-Informe anual.
O consorcio facilitará aos entes consorciados un informe anual sobre a propia xestión e prestará a súa cooperación e asistencia cando sexa requirida.
Disposición derradeira
Estes estatutos entrarán en vigor o día seguinte ao da súa publicación no Diario Oficial de Galicia.
ANEXO
Relacións dos concellos que integran o consorcio, e ratios de participación, no 20% dos gastos de construción e equipamento:
ConcelloAchega %
Mondariz 3,61%
Mondariz-Balneario 0,48%
Mos 9,66%
As Neves 3,02%
O Porriño 50%
O Rosal 4,07%
Salceda de Caselas 4,64%
Salvaterra de Miño 5,45%
Tomiño 8,00%
Tui 11,07%
CONSELLERÍA DE POLÍTICA TERRITORIAL, OBRAS PÚBLICAS
E TRANSPORTES